บลจ.กสิกรไทย เดินหน้าขายกองทุนเกาหลี
บลจ.กสิกรไทยเสิร์ฟกองทุนเปิดเค พันธบัตรเกาหลีซีรี่ส์ใหม่ ให้โอกาสได้รับผลตอบแทน 1.10% - 1.80% คาดรองรับเม็ดเงินอีก 3,800 ล้านบาท&nbsp;
8 มี.ค. 2553

บลจ.กสิกรไทยเสิร์ฟกองทุนเปิดเค พันธบัตรเกาหลีซีรี่ส์ใหม่ ให้โอกาสได้รับผลตอบแทน 1.10% - 1.80% คาดรองรับเม็ดเงินอีก 3,800 ล้านบาท 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า ในวันที่ 9-15 มี.ค.2553 บริษัทจะเสนอขายกองทุนในกลุ่มกองทุนเปิดเค พันธบัตรเกาหลี อีก 3 กองทุน เพื่อตอบสนองผู้ลงทุนที่ยังคงต้องการทางเลือกที่น่าสนใจกว่าอัตราดอกเบี้ยเงินฝากหรือพันธบัตรในประเทศ ประกอบด้วยกองทุนเปิดเค พันธบัตรเกาหลี 3 เดือน เอ็ม (KKG3MM) ขนาดกองทุน 2,000 ล้านบาท ระยะเวลาลงทุนประมาณ 3 เดือน ประมาณการอัตราผลตอบแทน หลังหักค่าใช้จ่ายที่ 1.10% ต่อปี 
กองทุนเปิดเค พันธบัตรเกาหลี 6 เดือน เค (KKG6MK) ขนาดกองทุน 900 ล้านบาท ระยะเวลาลงทุนประมาณ 6 เดือน โอกาสรับอัตราผลตอบแทนหลังหักค่าใช้จ่ายที่ 1.40% ต่อปี และกองทุนเปิดเค พันธบัตรเกาหลี 1 ปี บีเค (KKG1YBK) ขนาดกองทุนกองทุน 900 ล้านบาท ระยะเวลาลงทุนประมาณ 1 ปี โอกาสรับผลตอบแทนหลังหักค่าใช้จ่ายกองทุนประมาณ 1.80% ต่อปี   โดยทั้ง 3 กองทุน ยังคงเน้นลงทุนในพันธบัตรรัฐบาลประเทศเกาหลีใต้ พร้อมนโยบายป้องกันความเสี่ยงจากอัตราแลกเปลี่ยนทั้งจำนวน สำหรับผู้ลงทุนประเภทบุคคลธรรมดาผลตอบแทนไม่ต้องเสียภาษี 
“ที่ผ่านมากองทุนเปิดเค พันธบัตรเกาหลียังคงได้รับการตอบรับที่ดีจากผู้ลงทุน ทั้งกลุ่มที่ต้องการทางเลือกที่ให้โอกาสรับผลตอบแทนที่น่าพอใจ และกลุ่มที่ต้องการล็อคผลตอบแทนระยะสั้นเพื่อรอดูทิศทางดอกเบี้ย แม้ว่าระยะหลังผลตอบแทนจากพันธบัตรรัฐบาลเกาหลีใต้จะปรับตัวลงไปบ้าง แต่หากเทียบกับโอกาสรับผลตอบแทนของพันธบัตรในประเทศที่มีอายุตราสารใกล้เคียงกันหรือดอกเบี้ยเงินฝากในภาวะดอกเบี้ยทรงตัวเช่นปัจจุบัน จะเห็นได้ว่าพันธบัตรรัฐบาลเกาหลียังให้ผลตอบแทนที่จูงใจกว่า นอกจากนี้ ผู้ลงทุนยังมั่นใจได้ในคุณภาพของตราสาร เพราะเกาหลีใต้เองยังมีเศรษฐกิจที่แข็งแกร่ง อันดับความน่าเชื่อถือของผู้ออกตราสารอยู่ในระดับสูง และความสามารถในการชำระหนี้ก็ยังอยู่ในระดับสูงด้วยเช่นกัน” น.ส.ยุพาวดี กล่าว
สำหรับนักลงทุนที่สนใจสามารถจองซื้อหน่วยลงทุนได้ที่ธนาคารกสิกรไทยทุกสาขา หรือ บลจ. กสิกรไทย ด้วยเงินลงทุนขั้นต่ำเพียง 10,000 บาท